May 03,2018
అప్రమత్తతతో మార్కెట్లు 'ప్లాట్‌'
ముంబయి: దేశీయ స్టాక్‌ మార్కెట్ల జోరు కాస్త మందగించింది. రికార్డు స్థాయుల వద్ద నమోదు అవుతూ వస్తున్న మార్కెట్ల జోరుకు బుధవారం స్వల్ప బ్రేక్‌ పడింది. ఫలితంగా స్టాక్‌ మార్కెట్లు ఫ్లాట్‌గా ముగిశాయి. అంతర్జాతీయంగా ప్రతికూల పవనాలు వీయడం, డాలరు నాలుగు నెలల గరిష్ట స్థాయిని చేరుకోవడం, బుధవారం రాత్రి అమెరికా పెద్ద బ్యాంకు ఫెడరల్‌ రిజర్వ్‌ పరపతి విధాన సమీక్ష జరిపి పలు కీలక నిర్ణయాలు తీసుకోనుండడంతో మదుపరులు కొత్త స్టాక్స్‌ కొనుగోళ్లకు వెనుకంజ వేశారు. ఈ నేపథ్యంలోనే కొందరు మదుపరులు లాభాల స్వీకరణకు దిగడం, ఐటీ, లోహ రంగ షేర్లు వెలవెలబోవడంతో బుధవారం స్టాక్‌ మార్కెట్‌ సూచీలు స్వల్ప లాభ నష్టాల మధ్యే కదలాడాయి. ఉదయం లాభాలతో ప్రారంభమైనప్పటికీ చివరికి ఫ్లాట్‌గా ముగిశాయి. ఆరంభంలో సెన్సెక్స్‌ 116.70 పాయింట్లు, నిఫ్టీ 30.50 పాయింట్లు లాభపడ్డాయి. చివరకు ట్రేడింగ్‌ ముగిసే సమయానికి బీఎస్‌ఈ సెన్సెక్స్‌ 16.06 పాయింట్ల లాభంతో 35,176.4 పాయింట్ల వద్ద ముగిసింది. నిఫ్టీ 21.40 పాయింట్ల నష్టంతో 10718 పాయింట్ల వద్ద స్థిరపడింది.డాలరుతో రూపాయి మారకం విలువ రూ.66.69 దరిదాపుల్లో ట్రేడ్‌ అయింది. కోటక్‌ మహీంద్రా, ఐటీసీ, ఏషియన్‌ పెయింట్స్‌, హెచ్‌డీఎఫ్‌సీ, జీ ఎంటర్‌టైన్‌మెంట్‌ తదితర కంపెనీల షేర్లు లాభపడ్డాయి. వేదాంత, హెచ్‌సీఎల్‌ టెక్‌, టాటా స్టీల్‌, హిందాల్కో, ఐడియా సెల్యులార్‌ తదితర కంపెనీల షేర్లు నష్టాల్లో నడిచాయి. అంతర్జాతీయ మార్కెట్లలో మిశ్రమ స్పందన కనిపించింది. డాలరు విలువ అంతకంతకు పెరుగుతుండడంతో ఆసియా మార్కెట్లు నష్టాల్లో కదలాడాయి. ఈ ప్రభావం కూడా మన దేశీయ మార్కెట్లపై కనిపించింది. ఫలితంగా సూచీలు దాదాపు ప్లాట్‌గా ముగిశాయి.
మీ స్నేహితులకు రికమెండ్ చెయ్యండి